***З А Е Д Н О***

**Български език за 5. клас като втори език за ниво А2+**

**по Общата европейска езикова рамка**

*Учебно помагало за подпомагане на обучението по български еик и литература, организирано в чужбина*

Светозара Халачева, Йовка Дапчева

 Учебното помагало *ЗАЕДНО* за пети клас е насочено към постигане на ниво А2+ (по Общата европейска езикова рамка) на владеене на българския език.

 Основните езикови проблеми, които се изясняват в помагалото, са:

* относителни и показателни местоимения;
* относителни и показателни наречия;
* изразяване на предходност и следходност на глаголното действие;
* употреба на местоимения като съюзни думи;
* сложни съставни изречения с: че, да, какво;
* употреба на наречия като съюзни думи.

 Акцентът в помагалото е върху **усвояването на някои видове сложни изречения**, които са съществен елемент от формирането на комуникативната компетентност на учениците за ниво А2+.

 Характерът на езиковия материал, предвиден за изучаване в пети клас, определя и преразпределението на относителната тежест на задачите за развиване на четирите комуникативно-речеви умения: слушане, четене, писане и говорене – ограничават се задачите за слушане с повтаряне за сметка на задачите за глобално и детайлно разбиране на съдържанието на текста/диалога при слушане.

 В учебното помагало в най-голяма степен е застъпен **индуктивният подход** за преподаване на езиковите явления, който е особено подходящ при формиране на продуктивните умения *говорене* и *писане*: с изпълнението на упражненията **учениците самостоятелно стигат до извеждане на граматическите правила**, които са подходящо и еднозначно визуализирани, като се избягва употребата на строго граматическа терминология. Крайната цел на всички езикови задачи, степенувани по трудност, е **правилната и уместна употреба на изучаваните сложни изречения**, както и разбирането им при слушане и четене.

 Усложнените комуникативно-речеви компетентности предполагат и усложняване на тематиката на урочните единици. От една страна, темите, свързани с непосредственото обкръжение, характерни за обучението в началния етап, в пети клас се развиват. От друга страна, се разглеждат нови теми от типа на: **Какво да облека?; Обичам лятото/ зимата...; Ежедневие; Празници; Моят град** и др.

 Лингвокултурният аспект в обучението в пети клас се реализира чрез по-разширени текстове за описание, които дават възможност за коментар и за изразяване на лично мнение по поставения проблем. С оглед възрастта на учениците подобни текстове са обособени в отделен модул с умело подбрано заглавие – „България и българите“.

Основен принцип в учебното помагало е **подходящото визуализиране** на изучаваните езикови единици – създадени са специални рубрики за представяне на граматическото правило и за насочване на вниманието върху специфични езикови форми или употреби във всяка урочна единица.

 Степента на усвояване на езиковия материал се проверява чрез обобщителните упражнения в края на урочната единица, които съдържат всички аспекти на прагматиката на изучавания тип сложно изречение.

Помагалото е ефективен помощник за достигане на заложените в учебната програма компетентности.

**Информация за електронния вариант на помагалото**

* В електронния вариант на учебника се съдържат над 130 ресурса, всички са съобразени със спецификата и изискванията на изучавания предмет:
* Аудиофайлове, които подпомагат обучителните ситуации и интерактивните задачи в учебното помагало. Професионалното им изпълнение спомага за оптимално автентично звучене на диалозите и текстовете.
* Интерактивни задачи и упражнения към всяка от темите. Осигуряват възможност за възприемане на предложеното съдържание по различен и увлекателен начин.
* Електронното помагало по български език за 5. клас дава на учителя допълнителни възможности:
* Да разшири и допълни учебния процес и възприемането на образователния материал чрез аудиовизуални средства.
* Да актуализира и затвърдява знания и умения, придобити в процеса на обучение.
* Да акцентира върху отделни елементи от урока, като използва всички инструменти, които предоставя софтуерният продукт.
* Да поставя индивидуални задачи на всеки ученик, **да си разменя бележки и съобщения** с учениците и много други активности.

Периодично електронното помагало за 5. клас може да бъде обогатявано, допълвано и актуализирано.

Електронните ресурси може да се използват в **онлайн** (с интернет) режим, а след изтегляне на електронните учебници и ресурсите – и в **офлайн** (без интернет) режим.